# Centre UNESCO de Catalunya

CATESCO (abans Centre UNESCO de Catalunya) és una institució creada l'any 1984 com a referent de la UNESCO a Catalunya, per difondre i promoure els ideals i valors d'aquesta organització del sistema de les Nacions Unides i fer presents la llengua i la cultura catalana a la UNESCO. i Amb l'impuls de les entitats fundadores i del seu equip, el Centre UNESCO de Catalunya va créixer fins a convertir-se en un nou model internacional d'entitats amb relacions oficials amb la UNESCO. L'experiència catalana ha estat observada i imitada a molts països per la seva capacitat de desenvolupar, amb iniciativa compartida entre París i Barcelona, alguns programes de la UNESCO.
L'impacte de la crisi econòmica del 2008-12 va dur a què s'anunciés el cessament de la seva activitat l'any 2012. Després d'un període de redimensionament, el Centre UNESCO de Catalunya i les entitats que el componen van reprendre el 2014 la tasca de promoure a la societat catalana els principis i valors de la UNESCO en els àmbits que li són propis com l'educació, la ciència, la cultura, el desenvolupament sostenible, la democràcia, els drets humans, la llibertat d'expressió i comunicació, la ciutadania global, el diàleg i la pau. Per dur a terme aquesta tasca, el Centre UNESCO de Catalunya manté relacions oficials amb la UNESCO i té estatut consultiu davant del Consell Econòmic i Social de Nacions Unides (ECOSOC) i està adscrita al Departament Comunicació Global de Nacions Unides. La junta està formada per la Fundació Jaume Bofill, la FemCAT, l'Institut d'Estudis Catalans i Òmnium Cultural.
La institució va ser fundada amb el nom “Centre UNESCO de Catalunya”, i també va emprar el nom UNESCOCAT; però com a conseqüència del Marc normatiu referent a les associacions i els clubs UNESCO adoptat per la 39a Conferència General de la UNESCO el 2017, en què s'extingeix la figura dels “centres per a la UNESCO”, el 2019 l'associació va decidir deixar de formar part del col·lectiu d'associacions, centres i clubs UNESCO i va adoptar el nom CATESCO (Organització Catalunya per a l'Educació, la Ciència i la Cultura), mantenint els seus principis, objectius i vincles institucionals. Una de les seves accions principals, a l'entorn de l'Agenda 2030 de Nacions Unides i els seus Objectius de Desenvolupament Sostenible, ha estat l'impuls de l'aliança Escola Nova 21 per un sistema educatiu avançat, involucrant mig miler d'escoles i instituts, i posteriorment la demanda d'un Pla a llarg termini per transformar el sistema educatiu.

## Vegeu també

* Federació Catalana d'Associacions i Clubs Unesco

## Referències

* ↑ «Centre UNESCO de Catalunya (UNESCOCAT)» (en anglès). UNESCO. Arxivat de l'original el 2015-10-25. [Consulta: 17 gener 2016].
* ↑ «Presentació». UNESCOCAT. [Consulta: 17 gener 2016].
* ↑ Morera Garcia, Auri «Miquel Àngel Essomba: "El compromís del Govern amb UnescoCat per al 2013 era nul». Ara.cat, 03-10-2012.
* ↑ «Mayor Zaragoza veu "incongruent" l'acord amb la Unesco i el tancament d'Unescocat». Ara.cat, 04-07-2013.
* ↑ «Unescocat tanca després de rebre 176.000 euros en subvencions des del 2009». e-notícies, 03-10-2012.
* ↑ Vallespín, Yvanna «Cierra el centro Unesco de Cataluña». El País, 01-10-2012.
* ↑ Casals, David «La feina d'Unescocat en diàleg interreligiós continuarà». CatalunyaReligió.cat, 09-10-2012.
* ↑ «Centre UNESCO de Catalunya. Àrea de Sostenibilitat» (en castellà). Ministerio de Agricultura, Alimentación y Medio Ambiente. [Consulta: 17 gener 2016].
* ↑ «"Superar l'abisme entre el que es fa i el que és podria fer a les escoles"». [Consulta: 22 maig 2016].
* ↑ «Més 324: Entrevista a Eduard Vallory i Coral Regí sobre el Pla 2030 d'actualització del sistema educatiu». [Consulta: 6 octubre 2020].

## Enllaços externs

* Centre UNESCO de Catalunya - Lloc web oficial
* Xarxa d'Escoles Associades a la UNESCO
* Xarxa Civil UNESCO a Catalunya